
B9‑0153/2024
Rezoluția Parlamentului European referitoare la necesitatea unui sprijin de neclintit din partea UE pentru Ucraina, după doi ani de război de agresiune al Rusiei împotriva Ucrainei
(2024/2526(RSP))
Parlamentul European,
–	având în vedere rezoluțiile sale anterioare referitoare la Ucraina și la Rusia, îndeosebi cele adoptate de la escaladarea războiului Rusiei împotriva Ucrainei în februarie 2022 și de la anexarea Peninsulei Crimeea la 19 februarie 2014,
–	având în vedere Acordul de asociere dintre Uniunea Europeană și statele membre ale acesteia, pe de o parte, și Ucraina, pe de altă parte[footnoteRef:1], semnat în 2014, și zona de liber schimb aprofundată și cuprinzătoare asociată, convenită între Uniunea Europeană și Ucraina, [1:  JO L 161, 29.5.2014, p. 3.] 

–	având în vedere Carta ONU, convențiile de la Haga, convențiile de la Geneva și protocoalele adiționale la acestea, precum și Statutul de la Roma al Curții Penale Internaționale,
–	având în vedere propunerea Comisiei din 20 iunie 2023 de regulament al Parlamentului European și al Consiliului de instituire a Mecanismului pentru Ucraina (COM(2023)0338),
–	având în vedere decizia Consiliului European din 14 decembrie 2023 de a deschide negocierile de aderare cu Ucraina, în urma recomandării favorabile în acest sens a Comisiei din 8 noiembrie 2023,
–	având în vedere concluziile Consiliului European din 14 decembrie 2023 și din 1 februarie 2024, 
–	având în vedere articolul 132 alineatul (2) din Regulamentul său de procedură,
A.	întrucât din 24 februarie 2022 Rusia desfășoară un război de agresiune ilegal, neprovocat și nejustificat împotriva Ucrainei; întrucât războiul Rusiei împotriva Ucrainei a început în 2014 prin anexarea ilegală a Crimeei și ocuparea ulterioară a unor părți din regiunile Donețk și Luhansk; întrucât acest război de agresiune constituie o încălcare evidentă și flagrantă a Cartei ONU și a principiilor fundamentale ale dreptului internațional; întrucât acțiunile Rusiei în Ucraina din ultimii doi ani continuă să amenințe pacea și securitatea în Europa și în întreaga lume;
B.	întrucât războiul de agresiune al Rusiei este cel mai mare conflict militar de pe continentul european de la sfârșitul celui de-al Doilea Război Mondial și reflectă opoziția tot mai accentuată dintre autoritarism și democrație;
C.	întrucât forțele Rusiei au lansat atacuri împotriva zonelor rezidențiale și a infrastructurii civile, cum ar fi școlile și spitalele, fără a face nicio diferențiere; întrucât mii de civili, inclusiv copii, au fost deja uciși și mult mai mulți au fost torturați, hărțuiți, agresați sexual, răpiți sau strămutați cu forța; întrucât acest comportament inuman al forțelor ruse și al aliaților lor încalcă flagrant dreptul internațional umanitar; întrucât în încercarea Rusiei de a epura din punct de vedere etnic părți ocupate din Ucraina s-au comis și acte de cruzime în masă; întrucât Rusia urmărește să distrugă identitatea națională a Ucrainei și să suprime cultura și statalitatea ucrainene;
D.	întrucât milioane de ucraineni au fost strămutați în interiorul și în afara Ucrainei, fugind din calea agresiunii ruse; întrucât crimele de război comise de Rusia vor lăsa în urmă o generație de civili și militari ucraineni care vor trebui tratați de tulburări psihice, depresie, anxietate și tulburări de stres posttraumatic;
E.	întrucât forțele armate ale Ucrainei au reușit să reziste invaziei ruse, au eliberat peste 50 % din teritoriile ocupate temporar după 24 februarie 2022 și au redobândit controlul asupra căilor vestice de acces la Marea Neagră ale Ucrainei, respingând efectiv din această zonă Flota Mării Negre a Rusiei;
F.	întrucât, împreună, țările occidentale au un PIB de 25 ori mai mare decât cel al Rusiei, însă în 2023 asistența militară occidentală acordată Ucrainei s-a situat sub 0,1 % din acest PIB combinat; întrucât în 2023 Rusia a cheltuit circa 6 % din PIB-ul său pentru războiul de agresiune pe care îl poartă, iar Ucraina, echivalentul a 25 % din PIB-ul său pentru apărare;
G.	întrucât războiul de agresiune al Rusiei demonstrează că are o atitudine post-colonială față de vecinii săi; întrucât, atât timp cât rămâne un stat cu o mentalitate imperialistă, care poartă politici revizioniste, Rusia se va strădui și de acum încolo să își mențină veșnica amenințare cu agresiunea asupra Europei; întrucât mulți actori internaționali au recunoscut că Rusia este un sponsor statal al terorismului și un stat care recurge la mijloace teroriste, situație care ar trebui urmată de luarea unor măsuri concrete;
H.	întrucât Consiliul European a decis să deschidă negocierile de aderare cu Ucraina în urma recomandării favorabile a Comisiei și a invitat și Consiliul să adopte cadrul de negociere după ce vor fi îndeplinite recomandările pertinente ale Comisiei;
I.	întrucât de la începutul acestei invazii de mare amploare, UE a oferit Ucrainei un sprijin fără precedent și multidimensional, inclusiv sprijin militar la o scară nemaivăzută; Întrucât începând din februarie 2022, asistența globală promisă Ucrainei de UE, statele sale membre și instituțiile financiare europene este în valoare de cel puțin 85 de miliarde EUR, incluzând asistență umanitară și de urgență, sprijin bugetar, asistență macrofinanciară și ajutor militar; întrucât statelor membre li s-au pus la dispoziție 17 miliarde EUR pentru a găzdui circa patru milioane de refugiați ucraineni, cărora li s-a oferit protecție extinsă în temeiul Directivei privind protecția temporară[footnoteRef:2] până în martie 2025; [2:  Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri (JO L 212, 7.8.2001, p. 12).] 

J.	întrucât până în prezent UE și statele sale membre au acordat Ucrainei 28 de miliarde EUR sub formă de ajutor militar; întrucât Instrumentul european pentru pace a fost folosit pentru a pune la dispoziție 5,6 miliarde EUR pentru transferul de echipamente militare către Ucraina efectuat de statele membre; întrucât inițiativa privind muniția va pune la dispoziția Ucrainei circa 524 000 de obuze de 155 mm fabricate de industria europeană de apărare până în martie 2024 și încă 500 000 până la sfârșitul anului; întrucât misiunea de asistență militară a Uniunii Europene în sprijinul Ucrainei a instruit până în prezent 40 000 de soldați ucraineni în Germania și Polonia, iar numărul acestora este în creștere;
K.	întrucât instituțiile UE au ajuns recent la un acord de principiu de înființare a Mecanismului pentru Ucraina, care va oferi sprijin previzibil pe termen mediu în valoare de 50 de miliarde EUR sub formă de granturi și împrumuturi pentru refacerea, redresarea, reconstrucția și modernizarea Ucrainei în perioada 2024-2027;
L	întrucât copiii ucraineni plătesc prețul suprem în război, 528 de copii ucraineni fiind uciși și 1 226 răniți, 1,8 milioane au fost nevoiți să se refugieze în țările învecinate, iar alte 2,5 milioane sunt strămutați în Ucraina;
M.	întrucât de la începutul războiului de agresiune la scară largă, circa 20 000 de copii ucraineni au fost deportați în Rusia și Belarus sau deținuți în teritoriile ocupate; întrucât Curtea Penală Internațională a emis mandate internaționale de arestare pentru Vladimir Putin și Maria Lvova-Belova, având în vedere răspunderea pe care o poartă pentru crima de război reprezentată de deportarea ilegală și pentru transferul ilegal al copiilor din teritoriile ocupate ale Ucrainei în Rusia; întrucât mai puțin de 400 de copii deportați au fost înapoiați Ucrainei și au revenit în sânul familiilor;
N.	întrucât Ucraina a semnat acorduri de securitate cu Regatul Unit, Danemarca, Italia, Germania și Franța, în concordanță cu Declarația comună a G7 de sprijinire a Ucrainei, asupra căreia s-a căzut de acord la 12 iulie 2023 în marja summitului NATO de la Vilnius; întrucât angajamentul G7 a deschis calea negocierilor de oficializare a angajamentelor și acordurilor de securitate bilaterale pe termen lung în sprijinul Ucrainei,
1.	își reafirmă solidaritatea de neclintit cu poporul ucrainean și conducerea sa și sprijinul pentru independența, suveranitatea și integritatea teritorială a Ucrainei în cadrul frontierelor sale recunoscute pe plan internațional;
2.	condamnă din nou în modul cel mai ferm războiul de agresiune ilegal, neprovocat și nejustificat al Rusiei împotriva Ucrainei, precum și implicarea regimului din Belarus; cere ca Rusia și aliații săi să înceteze toate acțiunile militare și ca Rusia să își retragă toate forțele, aliații și echipamentele militare de pe întregul teritoriu recunoscut la nivel internațional al Ucrainei, să pună capăt deportării forțate a civililor ucraineni și să îi elibereze pe toți ucrainenii deținuți; cere ca stabilirea cetățenilor ruși în teritoriile ocupate temporar ale Ucrainei să înceteze și să își inverseze sensul;
3.	reamintește că războiul de agresiune al Rusiei a început odată cu anexarea ilegală a Crimeei în februarie 2014; amintește că această peninsulă a fost transformată într-o bază militară și a servit drept rampă de lansare pentru invazia la scară largă din 2022;
4.	omagiază poporul curajos al Ucrainei, laureat pe bună dreptate al Premiului Saharov pentru libertatea de gândire în 2023, care continuă să își apere cu vitejie țara, suveranitatea, independența și integritatea teritorială, apărând totodată libertatea, democrația, statul de drept și valorile europene de un regim brutal, care urmărește să ne submineze democrația și să ne slăbească și dezbine Uniunea;
5.	transmite sincere condoleanțe familiilor și prietenilor apărătorilor curajoși care și-au sacrificat viața în apărarea Ucrainei, a poporului său, a libertății și a democrației; cere UE și statelor sale membre să acorde în continuare mai mult sprijin pentru tratamentul și refacerea apărătorilor răniți ai Ucrainei;
6.	își afirmă hotărârea de a contribui la menținerea spiritului de reziliență și a încrederii poporului ucrainean într-un viitor mai bun, în care pacea va domni în Ucraina și Europa, în care nicio parte a teritoriului ucrainean nu va fi ocupată de Rusia și niciun cetățean ucrainean sau de altă origine nu se va simți amenințat sau atacat pentru că dorește să trăiască în pace, siguranță și prosperitate, cu respectarea valorilor și principiilor europene; afirmă iarăși că, în calitate de stat independent și suveran, Ucraina are dreptul fundamental de a-și stabili propriul viitor, inclusiv libertatea de a-și alege alianțele și politicile și de a-și urmări interesele naționale;
7.	laudă solidaritatea manifestată de cetățenii UE, societatea civilă, statele membre și UE însăși față de Ucraina și de poporul său; sprijină prelungirea în continuare a Directivei privind protecția temporară pentru persoanele care fug din Ucraina ca urmare a războiului de agresiune al Rusiei împotriva Ucrainei;
8.	consideră că rezultatul războiului și poziția adoptată de comunitatea internațională vor juca un rol fundamental, influențând acțiunile viitoare ale altor regimuri autoritare, care urmăresc îndeaproape mersul războiului și analizează în ce măsură pot purta politici externe agresive, inclusiv prin mijloace militare;
9.	subliniază că principalul obiectiv al Ucrainei este să câștige războiul împotriva Rusiei, ceea ce înseamnă alungarea de pe teritoriul recunoscut la nivel internațional al Ucrainei a tuturor forțele Rusiei și ale reprezentanților și aliaților săi; consideră că acest obiectiv poate fi atins numai prin furnizarea continuă, susținută și în creștere constantă a tuturor tipurilor de arme convenționale către Ucraina, fără excepție;
10.	reamintește că este important să se elibereze de ocupație Crimeea, care de zece ani este ocupată de Rusia; amintește că cetățenii din Crimeea loiali Ucrainei, în special tătarii autohtoni, sunt supuși la represiuni, arestări și tortură; reamintește că forțele de ocupație ruse au făcut tot posibilul pentru a distruge patrimoniul tătar și amintirea prezenței Ucrainei în peninsulă; susține eforturile Ucrainei de a reintegra Crimeea, în special Platforma Crimeea;
11.	repetă că susține acordarea consecventă de ajutor militar Ucrainei atât timp cât este necesar și sub orice formă, pentru ca Ucraina să câștige; recunoaște eforturile depuse până în prezent de statele membre pentru a acorda sprijin militar Ucrainei și eforturile Vicepreședintelui Comisiei/Înaltului Reprezentant al Uniunii pentru afaceri externe și politica de securitate (VP/ÎR) pentru a coordona acest sprijin; își reiterează apelul adresat statelor membre de a-și majora și accelera substanțial sprijinul militar, nu numai pentru a permite Ucrainei să se apere împotriva atacurilor ruse, ci și pentru a-i permite să redobândească controlul deplin asupra întregului său teritoriu recunoscut la nivel internațional;
12.	consideră că nu ar trebui să existe autolimitări ale asistenței militare acordate Ucrainei; pune în evidență diferențele uriașe între cuantumurile sprijinului acordat de statele membre ale UE ca procent din PIB-ul lor; cere să se facă investițiile necesare în baza industrială europeană de apărare, cu scopul de a crește substanțial producția, pentru a răspunde nevoilor Ucrainei și pentru a realimenta stocurile epuizate ale statelor membre ale UE; evidențiază că Ucraina are nevoie îndeosebi de sisteme sofisticate de apărare aeriană, rachete cu rază lungă de acțiune, cum ar fi rachetele TAURUS, avioane de luptă moderne, diverse tipuri de artilerie și muniție (mai ales obuze de 155 mm), drone și arme antidronă; susține propunerea ca toate statele membre ale UE și aliații NATO să sprijine militar Ucraina cu cel puțin 0,25 % din PIB-ul lor anual; cere o majorare globală a plafonului financiar al Instrumentului european pentru pace și insistă ca aceasta să fie folosită, printre altele, pentru a achiziționa dintr-o singură sursă muniție disponibilă pe piața mondială pentru a răspunde nevoilor Ucrainei; consideră că actuala producție de muniție a UE care a fost comandată de țări terțe ar trebui redirecționată și că Ucrainei ar trebui să i se acorde acces prioritar la aceasta; invită guvernele statelor membre ale UE și industria de apărare să discute cu țările beneficiare livrările întârziate și motivele acestora; invită Camera Reprezentanților a SUA să adopte fără întârziere pachetul de asistență militară pentru Ucraina;
13.	consideră oportun faptul că s-au semnat acorduri de securitate între Ucraina și Regatul Unit, Danemarca, Italia, Germania și Franța, în concordanță cu declarația comună a G7 de sprijinire a Ucrainei, și invită alți parteneri care împărtășesc aceeași viziune să urmeze acest exemplu; evidențiază că aceste acorduri de securitate nu pot fi considerate un înlocuitor pentru viitoarea aderare la NATO; consideră bine-venit faptul că s-a avansat în ceea ce privește detaliile practice și plafonul financiar ale noului Fond de asistență pentru Ucraina din cadrul Instrumentului european pentru pace, care ar sprijini furnizarea de echipamente militare Ucrainei prin inițiative europene de achiziții publice în comun;
14.	își reafirmă sprijinul pentru formula de pace prezentată de președintele Ucrainei, Volodîmîr Zelenskîi; consideră că aceasta reprezintă un plan cuprinzător de restabilire a integrității teritoriale a Ucrainei; reamintește că cele 10 puncte ale planului au fost reflectate în Rezoluția ES-11/6 a Adunării Generale a ONU din 23 februarie 2023 referitoare la principiile Cartei Organizației Națiunilor Unite care stau la baza unei păci cuprinzătoare, juste și de durată în Ucraina;
15.	își reiterează, prin urmare, apelul adresat Comisiei, VP/ÎR și statelor membre de a colabora cu Ucraina și comunitatea internațională în vederea înființării unui tribunal special pentru anchetarea și urmărirea penală a crimei de agresiune comise împotriva Ucrainei de liderii Rusiei și de aliații acestora, cum ar fi regimul din Belarus; salută înființarea la Haga a unui Centru internațional pentru urmărirea în justiție a crimei de agresiune împotriva Ucrainei;
16.	se declară îngrozit de faptul că războiul de agresiune al Rusiei împotriva Ucrainei a provocat una dintre cele mai rapide strămutări pe scară largă ale copiilor de la cel de Al Doilea Război Mondial; reamintește că, din cauza atacurilor de amploare asupra infrastructurii civile, copiii ucraineni duc mare lipsă de acces la servicii de bază, cum ar fi educația și asistența medicală și mai ales sprijinul în materie de sănătate mintală;
17.	afirmă din nou că relocarea forțată și deportarea neîntreruptă în Rusia și Belarus a copiilor ucraineni, inclusiv a celor din centrele de plasament pentru copii, și adopția forțată a acestora de către familii ruse încalcă dreptul ucrainean și dreptul internațional; subliniază că transferul forțat al copiilor dintr-un grup în alt grup reprezintă crimă de genocid, în conformitate cu articolul II din Convenția pentru prevenirea și reprimarea crimei de genocid; cere autorităților ruse și belaruse să asigure revenirea imediată în Ucraina a tuturor copiilor ucraineni; laudă eforturile organizațiilor locale ucrainene care, de la caz la caz, ajută părinții și familiile să își caute copiii și să lupte pentru ca aceștia să revină acasă în condiții de siguranță;
18.	condamnă intenția Rusiei de a organiza alegeri prezidențiale pe teritoriile ocupate temporar ale Ucrainei în perioada 15-17 martie 2024 și subliniază că nu va recunoaște rezultatele acestor alegeri ilegale;
19.	solicită din nou o interacțiune inovatoare, complementară și flexibilă între activitatea actuală de aplicare a Acordului de asociere în vigoare și procesul de negociere a aderării, permițând astfel integrarea treptată a Ucrainei în piața unică a UE și în programele sectoriale, inclusiv accesul la fondurile UE în domeniile respective, astfel încât cetățenii ucraineni să poată beneficia de avantajele aderării pe tot parcursul procesului, și nu numai după finalizarea acestuia;
20.	evidențiază că războiul de agresiune al Rusiei a schimbat radical situația geopolitică din Europa și amenință arhitectura de securitate a acesteia și că pentru a răspunde la această situație, UE trebuie să ia decizii politice, financiare și de securitate îndrăznețe, curajoase și ample;
21.	salută decizia Consiliului European de a începe negocierile de aderare cu Ucraina, după ce recomandările Comisiei vor fi puse în practică; consideră că aderarea Ucrainei la UE reprezintă o investiție geostrategică într-o Europă unită și puternică și că astfel UE dă dovadă de spirit de conducere, hotărâre și viziune; cere să se prezinte rapid cadrul de negociere relevant și ca acesta să fie adoptat după ce se vor lua măsurile corespunzătoare menționate în recomandarea Comisiei din 8 noiembrie 2023;
22.	reamintește că procesul de aderare la UE se va baza pe merite și că metodologia reînnoită de extindere pune accentul pe domeniile esențiale ale respectării statului de drept, valorilor fundamentale, drepturilor omului, democrației și combaterii corupției; consideră că un proces de aderare bazat ferm pe merite este atât în interesul Ucrainei, cât și al UE; încurajează UE și statele sale membre să ofere mai mult sprijin și asistență Ucrainei în cursul procesului de aderare, inclusiv în ceea ce privește competențele tehnice, măsurile de consolidare a capacităților și reformele instituționale necesare pentru îndeplinirea criteriilor de aderare;
23.	invită guvernul ucrainean să întărească în continuare autonomia locală, reformă care a beneficiat de o mare susținere națională și internațională, și să integreze succesul reformei de descentralizare în arhitectura generală a proceselor de refacere, redresare și reconstrucție a Ucrainei;
24.	consideră bine-venit acordul de principiu al instituțiilor UE pentru înființarea Mecanismului pentru Ucraina, care va oferi asistență financiară previzibilă Ucrainei, și cere ca acesta să fie implementat rapid; evidențiază că Rada Supremă, entitățile subnaționale și societatea civilă joacă un rol mai important, acela de parteneri de interes ai autorității executive în identificarea priorităților care vor fi finanțate prin Planul pentru Ucraina, subliniind că acest lucru intensifică și supravegherea și monitorizarea mecanismului;
25.	invită Consiliul să își mențină politica de sancțiuni împotriva Rusiei și Belarusului, monitorizând, revizuind și îmbunătățind totodată eficacitatea și impactul acesteia; invită Comisia și statele membre să asigure punerea în aplicare rapidă și respectarea strictă a tuturor celor 13 pachete de sancțiuni; solicită Comisiei o evaluare a impactului referitoare la eficacitatea sancțiunilor în ceea ce privește îngreunarea efortului de război al Rusiei și a eludării sancțiunilor; reamintește că UE lucrează la elaborarea unor acte legislative conform cărora încălcarea măsurilor restrictive să fie considerată infracțiune; invită statele membre să adopte noi pachete de sancțiuni menite să slăbească mașina de război rusă și să vizeze și alte sectoare ale economiei Rusiei, cum ar fi sectorul nuclear, în special Rosatom, metalurgia și agricultura;
26.	condamnă toate țările care livrează echipamente militare Rusiei și o ajută să eludeze și să evite efectele sancțiunilor care îi sunt impuse și cere UE să urmărească penal cu rigurozitate firmele, asociațiile și persoanele care participă la eludarea sancțiunilor; invită UE, statele membre și aliații lor să facă sancțiunile deja impuse mai eficace, să ia măsuri urgente pentru a bloca orice încercare de eludare a acestor sancțiuni și să lucreze la un mecanism de sancțiuni secundare care să închidă eventualele portițe;
27.	invită UE și statele sale membre să ia mai multe măsuri pentru a continua să izoleze Federația Rusă pe plan internațional, inclusiv în ceea ce privește apartenența Rusiei la organizații și organisme internaționale, cum ar fi Consiliul de Securitate al ONU;
28.	evidențiază că trebuie instaurat urgent un regim juridic solid, care să permită confiscarea activelor ruse înghețate de UE și ca acestea să fie folosite pentru a remedia diferitele consecințe ale agresiunii Rusiei împotriva Ucrainei, inclusiv reconstrucția țării, despăgubirea victimelor agresiunii Rusiei și achiziționarea de echipamente militare pentru Ucraina; își afirmă cu tărie convingerea că, după încheierea războiului, Rusia trebuie obligată să plătească despăgubirile care-i vor fi impuse pentru a aduce o contribuție substanțială la reconstrucția Ucrainei; salută recenta decizie a Consiliului care clarifică obligațiile depozitarilor centrali de titluri de valoare care dețin active și rezerve ale Băncii Centrale a Rusiei imobilizate ca urmare a măsurilor restrictive ale UE; consideră oportună crearea registrului daunelor cauzate de agresiunea Federației Ruse împotriva Ucrainei, care reprezintă primul pas către înființarea unui mecanism internațional de despăgubire;
29.	se declară din nou îngrijorat de situația de la centrala nucleară de la Zaporijia, care este controlată ilegal de Rusia; susține eforturile de menținere a unei prezențe continue a Agenției Internaționale pentru Energie Atomică la centrala nucleară de la Zaporijia; reamintește și condamnă acțiunile Rusiei care au adus daune grave mediului în Ucraina, inclusiv distrugerea barajului Kahovka, exploatarea pădurilor ucrainene, vastele activități miniere și contaminarea aerului și a resurselor de apă; se declară din nou foarte îngrijorat de impactul mai larg pe care îl va avea războiul pe termen lung asupra mediului; reliefează că trebuie creat un sistem de înregistrare și evaluare a daunelor aduse mediului de Rusia și trebuie pregătite temeiurile juridice pentru tragerea la răspundere a Rusiei pentru aceste infracțiuni;
30.	face apel la UE și statele sale membre să depună eforturi în mod strategic și activ pentru a combate amenințările hibride și pentru a preveni ingerințele Rusiei în procesele politice, electorale și în alte procese democratice ale Ucrainei și ale UE, în special actele ostile care vizează manipularea opiniei publice și subminarea integrării europene, având în vedere nai ales viitoarele alegeri europene;
31.	se declară îngrijorat de restricționarea călătoriilor în străinătate ale membrilor Radei Supreme a Ucrainei; consideră că acest lucru ar putea fi considerat o restricționare nediferențiată a activității politice a deputaților aleși în Parlament, mai cu seamă a celor care reprezintă opoziția; crede cu tărie că în vremuri de război nu ar trebui ignorată nicio resursă politică care poate susține cauza Ucrainei în orice forum internațional;
[bookmark: TextBodyEnd]32.	încredințează Președintei sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, președintelui, guvernului și Radei Supreme a Ucrainei, Organizației Națiunilor Unite și autorităților ruse și belaruse.

